
Válaszkereső mozgalmak a későmodernitásban

Dolgozatomban azt vizsgálom, vajon mit jelenthet a posztmodern viszonyok között egy – egy olyan jelenség részesének lenni, mint a kanapészörf, a stoppolás vagy a dumpster diving. Fő kutatási módszereim az autoetnográfia és az etnográfia keretein belül mozogtak. Stoppal megtett utazásaim alatt naplót írtam, a Couch Surfing.org rendszerének aktív tagjaként interjúkat készítettem és a dumpster divingot is testközelből tapasztaltam meg.
Az általam vizsgált jelenségek résztvevőit csavargóknak nevezem, akik az uniformizáltnak vélt világból kilépve ismeretlen helyzetekben próbálnak helyt állni, hogy saját, intenzív tapasztalataik alapján találjanak válaszokat. Elgondolkodtam azon, hogy vajon a Couch Surfing.org rendszerét használó utazó kíváncsiságát kielégítve képes - e valós kapcsolatot teremteni a helyiekkel és a helyi praxisokkal? A stoppolás esetében feltételeztem, hogy az út mellett eltöltött idő során a stoppos zarándokúton vesz részt, amit önmaga megismerésére, megértésére fordít. Megállapítottam, hogy a dumpster diverok a fogyasztói társadalom pazarlására reflektálva, nem feltétlenül azért lesznek ,,szeméthalászokká”, mert rászorulnak, hanem mert nem tűrik a pazarlást. Az eldobott ételek hasznosításán túl, céljuk a figyelemfelkeltés és cselekvésre való felhívás.
A dolgozatban elemzett csavargók ( legyenek azok couchsurferek, stopposok, vagy dumpster diverok ) amellett, hogy a pénzhiányra megoldást nyújtó módszerek képviselőinek tűnhetnek, az őszinte kíváncsiság, a lassú megismerés és a cselekvés lépésein keresztül a kialakult kaotikus helyzet megértésére, megváltoztatására törekszenek. A csavargók gondolkodásában erőteljes önreflexió és kritikai attitűd elsajátítása jellemző, mely a körülöttük zajló, bizonytalan folyamatokra adott reakciónak is tekinthető.




